રૈવતગિરિની શોભા જોઈ અને પરમાત્માની ભક્તિ કરી ભારતેશ્વરના આનંદનો પાર ન રહ્યો. ભક્તિના ઊછળતા ભાવોથી ભરત મહારાજાએ સૌરાષ્ટ્રના રાજા શક્તિસિંહ સમક્ષ ગિરનારનું વર્ણન કરતા કહ્યું કે, “ગિરનારગિરિ લક્ષ્મીનો ક્રીડા પર્વત છે. આ ગિરિમાં રત્નો, રસકુંપીકાઓ અને દિવ્યઔષધિઓ રહેલી છે. નિત્ય શત્રુભાવે રહેલા પ્રાણીઓ પણ અહીં મિત્રની જેમ રહેલા છે.” આટલું બોલી ભરતેશ્વર અટકે છે ત્યારે શક્તિસિંહે પણ ગિરનારનો મહિમા ગાતા કહ્યું કે, “હે સ્વામી જિનેશ્વરભગવંતે રૈવતગિરિને શત્રુંજયનું પંચમજ્ઞાનને આપનારું પાંચમું શિખર કહ્યું છે. આ ગિરિના છએ આરાનાં માપ તથા નામ કહેતા કહ્યું છે કે, “આ શાશ્વતગિરિ સર્વ પાપને હરનારો છે. આ તીર્થ ઉપર અનંતા તીર્થંકરો પધાર્યા અને પધારશે. આ તીર્થ ઉપર અનંતા મુનિભગવંત સિદ્ધગતિ પામ્યા છે અને પામશે.” આવી ગિરનારની મહાત્મ્યની ઘણી વાતો કરી ભરત મહારાજાએ તીર્થનોઉધ્ધાર, જિનેશ્વરપરમાત્માની પૂજા અને ઇન્દ્રોત્સવ આદિ સત્કૃત્યોને કર્યા. ઘણા યાચકોને દાન આપી એક માસને અંતે પોતાના હૃદયને નેમિનાથ પરમાત્મા પાસે મૂકી રૈવતાચલના શિખર ઉપરથી નીચે ઉતર્યા.પોતાના ભત્રીજા શક્તિસિંહનાં આગ્રહથી નજીકમાં રહેલા ગિરિદુર્ગનગરમાં અઠ્ઠાઈ મહોત્સવ કરી યાત્રાર્થે આગળ નીકળ્યા. શક્તિસિંહ જિનેશ્વરપરમાત્માની અને તીર્થની ભક્તિ કરતાં – કરતાં સૌરાષ્ટ્રનું પાલન કરવા લાગ્યો.